b'\n_START_ARTICLE_\nTheben (Gr\xc3\xa6kenland)\n_START_SECTION_\nHistorie\n_START_PARAGRAPH_\nTheben var den st\xc3\xb8rste af byerne i B\xc3\xb8otien, og allerede i mykensk tid fandtes der et thebansk konged\xc3\xb8mme._NEWLINE_I klassisk tid var Theben lederen af det B\xc3\xb8otiske forbund. Under Perserkrigene st\xc3\xb8ttede byen perserne og k\xc3\xa6mpede bl.a. mod spartanerne ved Plat\xc3\xa6\xc3\xa6. Under den Peloponnesiske Krig st\xc3\xb8ttede Theben Sparta og var tilh\xc3\xa6nger af en h\xc3\xa5rd kurs mod det besejrede Athen. Det spartanske overherred\xc3\xb8mme bragte den n\xc3\xa6ste menneskealder thebanerne i opposition til Sparta._NEWLINE_Theben var 371-362 f.Kr. Gr\xc3\xa6kenlands st\xc3\xa6rkeste bystat under ledelse af statsmanden og h\xc3\xa6rf\xc3\xb8reren Epaminondas. Thebanerne besejrede Sparta, som sv\xc3\xa6kkedes varigt, men kunne ikke holde stillingen og blev endeligt sat ud af spillet af makedonerne. 335 \xc3\xb8delagdes byen fuldst\xc3\xa6ndigt af Alexander den Stores h\xc3\xa6r, og selv om den genopf\xc3\xb8rtes, oph\xc3\xb8rte den med at spille en politisk rolle.\n_START_SECTION_\nMonumenter og bygninger\n_START_PARAGRAPH_\nAf det antikke Theben er der kun bevaret f\xc3\xa5 bygningsv\xc3\xa6rker: dele af den gamle bymur og paladset fra mykensk tid. Desuden findes et tempel for Apollon fra geometrisk tid.'